कंपनी के CEO बोले-अगले कुछ सालों में 1 दर्जन से अधिक हवाई अड्डों के निजीकरण की उम्मीद
Adani Airport Bidding CEO Arun Bansal On Auction - अडाणी ग्रुप की कंपनी अडाणी एयरपोर्ट्स आने वाले दिनों में और अधिक एयरपोर्ट्स के लिए बोली लगाएगी। कंपनी के CEO अरुण बंसल ने बुधवार को बताया कि कंपनी अपने एयरपोर्ट्स की संख्या को बढ़ाना चाहती है
अडाणी ग्रुप की कंपनी अडाणी एयरपोर्ट्स आने वाले दिनों में और अधिक एयरपोर्ट्स के लिए बोली लगाएगी। कंपनी के CEO अरुण बंसल ने बुधवार को बताया कि कंपनी अपने एयरपोर्ट्स की संख्या को बढ़ाना चाहती है। उन्होंने कंपनी की योजना पर बात करते हुए आगे बताया कि अगले कुछ सालों में एक दर्जन से अधिक एयरपोर्ट्स के निजीकरण की उम्मीद है, और हम इनकी बोली में भाग लेंगे।
कंपनी एविएशन इंस्टीट्यूट स्थापित करने पर काम कर रही
बंसल ने सेंटर फॉर एविएशन समिट में बोलते हुए कहा कि अडाणी एयरपोर्ट्स एक एविएशन इंस्टीट्यूट स्थापित करने पर काम कर रहा है। उन्होंने यह भी कहा कि पहले चरण के तहत नवी मुंबई हवाई अड्डा दिसंबर 2024 तक ऑपरेशन (परिचालन) शुरू कर देगा। नवी मुंबई हवाई अड्डे के पहले चरण में यात्रियों को संभालने की क्षमता 2 करोड़ होगी।
अडाणी एयरपोर्ट्स देश की सबसे बड़ी ऑपरेटर कंपनी
अडाणी एयरपोर्ट्स देश की सबसे बड़ी एयरपोर्ट ऑपरेटर कंपनी है। अभी उसके पास देश के 7 एयरपोर्ट की कमान है। अडाणी के पास मुंबई एयरपोर्ट के अलावा 6 अन्य प्रमुख एयरपोर्ट भी है, जिसमें अहमदाबाद, लखनऊ, जयपुर, मंगलुरू, गुवाहाटी और तिरुवंतपुरम एयरपोर्ट शामिल हैं। इनके मैनेजमेंट अडाणी ग्रुप के पास ही है। 2019 में बिडिंग में मिली जीत के बाद ग्रुप के पास इन एयरपोर्ट को ऑपरेट करने की जिम्मेदारी अगले 50 सालों तक की है।
पिछले साल लॉन्च किया था कंज्यूमर ऐप
हवाई यात्रा को ज्यादा सुविधाजनक बनाने के लिए अडाणी ग्रुप ने पिछले साल दिसंबर में एक कंज्यूमर ऐप 'अडाणी वन' लॉन्च किया था। इस ऐप के जरिए फ्लाइट्स की बुकिंग, फ्लाइट का स्टेटस, कैब बुकिंग और एयरपोर्ट पर लाउंज बुकिंग जैसी कई सुविधाएं एक ही जगह मिलती हैं। इस ऐप को अब तक 5 लाख से ज्यादा डाउनलोड किया जा चुका है।